Denel: Solidariteit wen in die hooggeregshof - Solidariteit WêreldSolidariteit Wêreld
Tuis › Mediaverklarings › Denel: Solidariteit wen in die hooggeregshof
Solidariteit is verheug oor die hooggeregshof se bevinding dat die wapenreus Denel op ’n dringende grondslag sy statutêre verpligtinge teenoor sy werknemers moet nakom. Denel word nou deur die hof gedwing om die werkloosheidsversekering en belasting wat oor ʼn aantal maande van werknemers se salarisse afgetrek is, oor te betaal.
“Dit is ’n groot oorwinning vir Solidariteit en die Denel-werknemers. Dit is egter betreurenswaardig dat ons ons na die hof moes wend net om Denel te wys op betalings wat hy reeds ’n geruime tyd gelede moes maak,” sê Anton van der Bijl, hoof van Solidariteit se Regsdienste.
Solidariteit se dringende aansoek het gevolg nadat die sukkelende wapenvervaardiger vroeër bekendgemaak het dat hy slegs in staat is om ’n sekere gedeelte van sy werknemers se salarisse vir Junie en Julie te betaal. Sekere statutêre verpligte betalings soos LBS, WVF en die heffing op vaardigheidsontwikkeling is op betaalstate aangedui, maar is egter nie oorbetaal nie.
Johan Botha, adjunkhoofsekretaris van die professionele bedryf in Solidariteit, sê alhoewel dit ’n groot stap in die regte rigting is vir die groter stryd teen die misbruik van belastingbetalers se geld, is Solidariteit nog steeds bekommerd oor Denel se voortbestaan.
Solidariteit sê dat die Denel-stappe deel vorm van ʼn veel groter veldtog – dié van Solidariteit se wettige belastingprotes. Dié protes sluit minstens ses regsaksies teen staatsondernemings en belastingplunderaars in.